Stålprisen er over de sidste to år er steget fra 3800 kroner per ton til nu at koste 14.700 kroner per ton.

Der er nok at gå i gang med på kajen på Mariager Havn. På et stykke er flere tydelige huller og kajen er tydeligt sunket sammen. Faktisk skal hele kajen renoveres, for Mariagerfjord Kommune har fundet ud af, at kajen er gammel og har brug for at blive klimasikret, men den helt store renovering af den sammenstyrtningstruede kaj må vente lidt. - Det er jo rigtig træls, for det har været en stor sag for os og også en stor politisk sag at få skaffet de cirka 15 millioner til det store projekt, siger Lars Højmark, der er chef for Teknik og Miljø i Mariagerfjord Kommune. 40 meter skal renoveres nu Til renoveringen af kajen skal bruges en række kraftige stålplader, og prisen på stål er lige nu på så høj himmelflugt, at Mariagerfjord Kommune ikke har råd til renovering og klimasikring af hele den 300 meter lange kaj. - Det er faktisk blevet knap otte millioner dyrere, og der er mange penge i sådan en forvaltning, så derfor har udvalget for teknik og miljø besluttet at sætte det i bero, siger Lars Højmark. 40 meter af kajen er dog i så dårlig stand, at kommunen ikke kan vente med at gå i gang. - Der er fare for at selve kajen også kanten bryder sammen, fordi de gamle egetræsplanker simpelthen er rådnet op, siger Lars Højmark. Til maj begynder arbejdet med at nødrenovere den del af kajen, som er ved at styrte i fjorden, men resten af kajen må fortsat vente. - Der er en lidt øget risiko for, at der sker noget på de steder, hvor kajen har det rigtig dårligt, men resten af kajstrækningen skulle der ikke være en konsekvens ved. Vi kan sagtens vente et år eller to mere med at få arbejdet igangsat, siger Lars Højmark. Renovering kan vente Ifølge Mariagerfjord Kommune er det krigen i Ukraine, der lige nu sender stålpriserne i vejret, og det kan derfor have lange udsigter, inden priser falder igen. - Hvis stålpriserne forbliver oppe, så skal vi have en byrådsbeslutning om, at man vil gå i gang med det og bevilge de her i øjeblikket otte millioner ekstra, siger Lars Højmark. Først når det bliver bydende nødvendigt at renovere resten af kajen, vil Mariagerfjord Kommune gå i gang, medmindre stålpriserne er faldet inden da.